วิสาหกิจชุมชนแม่บ้านเกษตรกรขี้นาคแผนใหม่ เพชรบูรณ์ ต้นแบบการรวมกลุ่มปลูกมะขามเปรี้ยว สร้างกำไรปีละ 32 ล้านบาท
นายนพดล ศรีพันธุ์ ผู้อำนวยการสำนักงานเศรษฐกิจการเกษตรที่ 12 นครสวรรค์ สำนักงานเศรษฐกิจการเกษตร (สศก.) เปิดเผยว่า มะขามเปรี้ยว เป็นอีกหนึ่งสินค้าเกษตรทางเลือกที่น่าสนใจ โดยจังหวัดเพชรบูรณ์ นับเป็นแหล่งปลูกมะขามเปรี้ยวที่สำคัญของประเทศ เนื่องจากลักษณะภูมิประเทศ ลักษณะดิน และสภาพอากาศเหมาะแก่การเจริญเติบโต ซึ่งจากข้อมูลของสำนักงานเกษตรจังหวัดเพชรบูรณ์ พบว่า ปี 2564 จังหวัดเพชรบูรณ์ มีเนื้อที่ปลูกมะขามเปรี้ยว จำนวน 5,901 ไร่ เกษตรกรผู้ปลูก จำนวน 887 ราย พื้นที่ปลูกส่วนใหญ่อยู่ในอำเภอหล่มเก่า อำเภอเมือง อำเภอหนองไผ่ และอำเภอวังโป่ง ทำให้จากการลงพื้นที่ติดตาม พบว่า ปัจจุบันเกษตรกรมีการรวมกลุ่มผลิต ซึ่ง 1 ในกลุ่มวิสาหกิจชุมชนที่ประสบความสำเร็จคือ กลุ่มวิสาหกิจชุมชนแม่บ้านเกษตรกรขี้นาคแผนใหม่ อำเภอหล่มเก่า จังหวัดเพชรบูรณ์ เป็นกลุ่มที่มีศักยภาพการผลิตในพื้นที่ ปัจจุบันมีสมาชิก 65 ราย เนื้อที่ปลูก 1,012 ไร่ช่วงเก็บเกี่ยวจะอยู่ในช่วงเดือนตุลาคม – พฤศจิกายน ของทุกปี ให้ผลผลิตรวม 3,013 ตัน/ปี ผลผลิตเฉลี่ย 2,977 กิโลกรัม/ไร่/ปี คิดเป็นกำไร 31,886 บาท/ไร่/ปี ทั้งนี้ หากคิดเป็นผลตอบแทนของทั้งกลุ่มจะได้กำไรประมาณ 32 ล้านบาท/ปี โดยการจำหน่ายจะมีพ่อค้าเป็นผู้รวบรวมเพื่อส่งออกไปยังประเทศสหรัฐอเมริกา และที่เหลืออีกร้อยละ 10 แปรรูปเป็นมะขามเปียก มะขามจี๊ดจ๊าด มะขามคลุกน้ำตาล มะขามคลุกบ๊วย และมะขามหยีปรุงรสต่างๆ จำหน่ายทั้งปลีกและส่งที่ร้านค้ากลุ่มและร้านขายของฝากในจังหวัด นอกจากนี้ มีจำหน่ายออนไลน์ อย่างไรก็ตาม เกษตรกรควรเฝ้าระวังหนอนในช่วงที่ผลผลิตออกดอกในเดือนเมษายน - พฤษภาคม ซึ่งเป็นศัตรูสำคัญในการปลูกมะขามเปรี้ยว อาจทำลายให้ผลผลิตเสียหายได้